alexandrainst/scandi-wiki huggingface dataset:
Peter Hærem

Peter Lorentzen Hærem (født 29. august 1840 i Stavanger, død 22. mars 1878) var en norsk prest og filantrop.

Han stiftet KFUM i Norge og Norges første studenterhjem, Studenterhjemmet i Kristiania (1876). Som sekretær i Lutherstiftelsen ledet han i vesentlig grad det norske indremisjonsarbeidet. Fra 1867 redigerte han en kristelig-politisk avis, Fædrelandet (senere Landsbladet).

I Stavanger er Peter Lorentzen Hærem hedret med Peter Hærems gate som ligger i Vålandsskråningen.

Referanser

Eksterne lenker 
 Studenterhjemmet

Norske lutherske prester
Norske redaktører
Personer fra Stavanger kommune
Personer begravet på Vår Frelsers gravlund
Lisa Tønne

Lisa Tønne (født 21. desember 1977 i Teheran i Iran) er en norsk standupartist, programleder og skuespiller.

Bakgrunn 
Tønne ble født under navnet Forozan Sadeghi Naser (فروزان صادقی ناصر) og ble etter kort tid forlatt av foreldrene i en kurv utenfor et barnehjem i Teheran. Hun var blant de siste adoptivbarn fra Iran som ble adoptert til ikke-muslimske adoptivforeldre. Hun ble adoptert av et par fra Trondheim, der hun bodde til hun var 16 år gammel.

Lisa Tønne giftet seg i 2007 med programlederen Kyrre Holm Johannesen og har to barn.

Utdanning 
 1 år på Nordmøre Folkehøgskule
 2 år på Solbakken folkehøgskole
 2 år på Bårdar Akademiet

Karriere 
Tønne debuterte som standup-komiker på utestedet Lille i Oslo i 1999. Hun ble senere programleder i programmet Tur/retur på TVNorge. Hun hadde en rolle under Riksteatrets turné med showet Skitt au, sjøl sola har flekker! og var musikalartist i musikalen The Space Vixens. Tønne spilte rollen Solfrid i TV 2-serien Seks som oss. Hennes solo-standupshow med rollefiguren Ali Reza har gitt henne en rekke oppdrag. Våren 2010 var Tønne deltaker i innslaget Camp Senkveld i TV 2-programmet Senkveld med Thomas og Harald.

Tusvik og Tønne vant i 2015 publikumsprisen for årets morsomste under Komiprisen 2015, og samme år hadde de både et show på TV 2 og showet Tusvik & Tønne skammer seg! på Latter. Nettavisen har kåret henne til en av Norges 25 mest innflytelsesrike personer på internett.

I 2020 var Tønne programleder for dokumentarserien Håpets marked på NRK.

Podkast 
11. oktober 2012 startet hun podkastprogrammet Tusvik & Tønne sammen med Sigrid Bonde Tusvik

Podkasten har fått hard kritikk for å henge ut enkeltmennesker, uten å måtte forholde seg til Vær Varsom-plakaten, som redaktørstyrte medier følger.

Hjernesvulst 
I 2013 fikk Tønne operert bort en svulst på hjernen. Da hun våknet opp av narkosen viste det seg at hun hadde blitt lam i halve ansiktet.

TV-opptredener 
 2020: Håpets marked (programleder) (NRK)
 2015: Tusvik & Tønne Talkshow (TV 2)
 2015: Mitt Dansecrew (TV 2)
 2014: Norske Talenter (TV 2) 
 2010: Camp Senkveld (TV 2)
 2009: Ali Reza and the Rezas (TV 2)
 2006: 9 av 10 nordmenn (medprogramleder) (TV 2)
 2004-05 & 2007: Seks som oss (Solfrid) (TV 2)
 2002-03: Lørdan (spilte faste innslag som den pakistansk tenåring «Ali Reza») (NRK)
 2001: Tur: Retur (medprogramleder) (TVNorge)

Priser 
 2002 – Årets nykommer under Komiprisen 2002
 2005 – Årets kvinnelige artist, revy og komedie under Komiprisen 2005
 2015 – Publikumsprisen årets morsomste under Komiprisen 2015 sammen med Sigrid Bonde Tusvik

Referanser

Eksterne lenker 

 Lisa Tønne i Scenewebarkivet
 

 
  Stand up Norge om Lisa Tønne
  Tusvik & Tønne podcast

Norske skuespillere
Dragartister
Programledere for TVNorge
Programledere for NRK
Norske komikere
Adopterte nordmenn
Nordmenn født i Iran
Personer fra Teheran
Personer fra Trondheim kommune
Nordmenn av iransk opphav
Norske standupkomikere
Friede Springer

Friede Springer (født 15. august 1942 i Oldsum på Föhr) er en tysk forlegger og enke etter Axel Springer.

Hun var datter av en gartner, og arbeidet som barnepike i Springer-huset, før hun innledet er kjærlighetsforhold med Axel Springer. I 1978 ble hun Springers femte kone.

Etter mannens død i 1985 arvet hun, sammen med hans barn og barnebarn fra tidligere ekteskap, Springers medieimperium og ble direktør for både Axel Springer Verlag og Springer-Holding. 

Friede Springer eier 55 % av aksjene i Axel Springer AG (pr. 2003) og er nestleder i styret.

Ifølge Forbes har hun en privatformue på ca. 2,2 milliarder amerikanske dollar, eller omkring 14 milliarder norske kroner.

Den 12. juli 2004 fikk hun den bayerske fortjenstorden.

Referanser

Eksterne lenker 
 
 Vorabdruck der Biographie Friede Springers in der "Welt am Sonntag"
 Die Märchenprinzessin – Biographie in der Zeit

Tyske forleggere
Personer fra Kreis Nordfriesland
Den bayerske fortjenstorden
Peugeot 307

Peugeot 307 er en liten familiebil som ble produsert av den franske bilprodusenten Peugeot. Modellen ble lansert i 2001, og vant Årets Bil i Europa i 2002. Bilen ble i 2007/2008 erstattet av Peugeot 308.

Historie 
307 ble opprinnelig presentert som prototypen «307 Prométhée» i 2000. Produksjonsmodellen ble presentert i Europa i 2001 som en etterfølger til den ekstremt vellykkede Peugeot 306, som ansees som den beste bilen i sin klasse fra den ble lansert i 1993.

Design 
307s plattform er en videreutvikling av forgjengerne, og ble delt med Citroën Xsara. 307 videreførte Peugeots nye designspråk, som tidligere hadde blitt vist på Peugeot 206 og Peugeot 607. Med sine store frontlykter og bratte panser og frontrute var 307 en stor videreutvikling fra sin forgjenger.

Karosserivarianter 
Ved lanseringen kom 307 som tre- og femdørsutgaver, og i 2002 ble modellutvalget utvidet med to stasjonsvogner, kalt 307 Break og 307 SW. Utvendig er de nesten identiske, bortsett fra SW-versjonens sølvgrå takstativ og store panorama-takvindu som standard. Innvendig er 307 Break en konvensjonell stasjonsvogn, mens SW har en valgfri tredje seterad, slik at den blir mer fleksibel.

307 CC, en cabriolet med avtagbart ståltak, ble lansert i 2003.

I 2004 ble en firedørs sedan-versjon av 307 lansert i Kina. 307 blir produsert for det kinesiske markedet av Dongfeng Peugoet-Citroën Automobile. Modellen blir også bygget i Argentina (siden 2006), og lanseres på det spanske markedet høsten 2006.

Motorer

Ansiktsløftning i 2005 
I 2005 fikk modellen en ansiktsløftning, som inkluderte oppgraderte frontlykter og et nytt panser. Bilen fikk også en annerledes støtfanger foran med større luftinntak. Innvendig ble materialer av høyere kvalitet brukt. Ved samme anledning ble 8-ventilede dieselmotorer byttet ut med de nye 1,6-liters dieselmotorene.

307 i rally 
Peugeot 307 WRC, en WRC-bil basert på 307 CC, erstattet 206 WRC i World Rally Championship i 2004. Bilen har tatt tre WRC-seire, men ble tatt ut av rally da PSA Peugeot Citroën trakk seg fra WRC etter 2005-sesongen. Den sto på toppen av pallen i Rally Finland i 2004 og 2005, samt i Rally Japan i 2005, alle gangene med Marcus Grönholm bak rattet.

Også norske Henning Solberg har rattet en 307 WRC i verdensmesterskapet i rally.

Eksterne lenker 
 

307
Bilmodeller introdusert i 2001
Alfred J. Bryn

Alfred Jørgen Bryn (født 29. mai 1862 i Trondhjem, død 3. august 1937 i Oslo) var en norsk patentingeniør. Han var en av nestorene i utviklingen av patentvesenet i Norge. 

Bryn tok eksamen ved Trondhjems Tekniske Læreanstalt i 1880 og arbeidet så noen år i Tyskland og USA. Tilbake i Norge var han ei tid privatlærer hos familien Jølsen, blant annet for datteren i huset, den seinere forfatteren Ragnhild Jølsen.

Han begynte i 1887 som ingeniør i Otto Schönheyders patentbyrå. Da eieren kort tid etter døde, overtok Bryn driften og utviklet firmaet – under navnet Bryns patentkontor A/S – til å bli markedsledende i Norge. Alfred Bryn drev kontoret fram til sin død i 1937, da sønnen Harald overtok. Det er nå en del av Zacco-gruppen.

Bryn stod sentralt i å utvikle patentbransjens juridiske side. Fra 1900 til 1904 var han medlem av en offentlig kommisjon for å revidere patentloven. Den nye loven trådte i kraft i 1910 og var gjeldende fram til 1968. Bryn skrev flere bøker om patentrettslige emner og ble omtalt som «Patentlovens far».

Bryn var i 1910 med på å stifte Norsk Forening for Industriel Retsbeskyttelse, og seinere en tilsvarende nordisk forening.

Under en debatt i 1915–16 om regulering av rådhusområdet i Pipervika i Oslo lanserte Bryn ideen om å ha en utsiktsakse fra Nationaltheatret til Vestbanen. Dette ble gjennomført som Roald Amundsens gate (nå Olav Vs gate).

Bryn var gift med Sofie Augusta Bonnevie (1868–1942) av slekten Bonnevie og datter av statsråd Jacob Aall Bonnevie (1838–1904). Tre av parets sønner, Alf, Harald og Tom, ble aktive i patentbransjen, etter hvert med hvert sitt firma.

Referanser

Kilder 
 Artikkel av Knut Bryn i Norsk biografisk leksikon; besøkt 1. april 2016.

Norske ingeniører
Personer fra Trondheim kommune
Fødsler i 1862
Dødsfall i 1937
Duncan Ferguson

Duncan Cowan Ferguson (født 27. desember 1971) er en skotsk fotballtrener og tidligere fotballspiller som er assistenttrener for .

Ferguson begynte sin fotballkarriere i Dundee United FC før han i 1994/1995-sesongen gikk over til Rangers FC i det som den gang var rekordovergangsum på fire millioner pund. I Dundee hadde han i tillegg til sine mål også gjort seg kjent ved å pådra seg fengselsstraff for en forseelse som skjedde på banen. Han maktet aldri å sette skikkelig spor etter seg hos Rangers og ble lånt bort til Everton som kjempet for å overleve i den øverste divisjonen. Her hadde han også problemer med å markere seg inntil Liverpool FC, som var en klar favoritt, kom som motstanderlag. Ferguson skåret sitt første mål for klubben og Everton vant 2–0. Han ble deretter tilhengernes favoritt og hjalp klubben å vinne FA-cupen i 1995 mot Manchester United FC med 1–0.

For sine tre tidligere sesonger hos Dundee United lagde han 28 mål. På til sammen elleve sesonger hos Everton (etter et kort opphold i Newcastle) gjorde han 57 mål på 223 kamper.

Duncan Ferguson er kjent for sine mange kallenavn som «Big Dunc», «Fergie», «Dunceth», «Drunken Duncan», «Big Yin» og «Dunkey Ferguson».

Ferguson er ellers kjent for sin tøffe spillestil og sitt uregjerlige temperament. Sammen med tidligere Arsenal-kaptein Patrick Vieira har han Premier League-rekorden i antall røde kort med hele åtte.

I 2019 var Ferguson en periode midlertidig manager for Everton.

Ferguson ble 18. januar 2022 nok en gang ansatt som midlertidig manager for Everton etter at Rafael Benitez hadde fått sparken to dager i forveien.

Referanser

Eksterne lenker 
 
 
 

Skotske fotballspillere
Skotske fotballtrenere
Spillere i Fotball-EM 1992
Fotballspillere for Dundee United FC
Fotballspillere for Rangers FC
Fotballspillere for Everton FC
Fotballspillere for Newcastle United FC
Fotballtrenere for Everton FC
Personer fra Stirling by
Jacob Aall Bonnevie

Jacob Aall Bonnevie (født 21. desember 1838 i Kristiania, død 13. august 1904 i Linköping, Sverige) var en norsk skoledirektør og politiker (Høyre).

Bonnevie var utdannet cand.real..

Familie 
Hans foreldre var Honoratus Bonnevie (borgermester i Trondhjem, stortingsmann) og Sofia Augusta Baumann. Bonnevie giftet seg i 1863 med Anne Johanne Daae (født 18. desember 1839, død 3. desember 1876). Sammen fikk de barna
Sofie Honoria (gift med professor Vilhelm Bjerknes), Hanna, Sofie Augusta (gift med patentingeniør Alfred J. Bryn), Nils Cornelius (1870– emigrerte), Christine Elisabeth Heuch (kjent som Kristine Bonnevie, biologen som ble Norges første kvinnelige professor), Jacob Aall og Christian (1876–1899). Han var bror av Niels Cornelius Bonnevie og Johanne Mathilde Dietrichson, og dermed svoger av Lorentz Dietrichson. Anne Johanne Daae var søster av Anders Daae (fengselsdirektør) og Iver Munthe Daae (tolldirektør i Kina).

Etter Anne Johannes død inngikk han ekteskap med Susanne Bryn, og de fikk barna Thomas Bonnevie (høyesterettsdommer) og Carl Emil Christian Bonnevie (politiker).

Jacob Aall Bonnevie var onkel av forfatteren Anna Munch.

Jacob Aall Bonnevies barn i to ekteskap
Sofie Honoria (f. 28. august 1864, død 15. april 1928) gift med Vilhelm Bjerknes
Jacob Bjerknes
Wilhelm Bjerknes
Hanne (Hanna) Bonnevie (23.8.1866–15.8.1934), gift med Conrad Svendsen
Conrad Bonnevie-Svendsen
Kristine Bonnevie (1872-1948), professor i biologi
Sofie Augusta Bonnevie (9.8.1868–29.3.1942) gift med Alfred J. Bryn
Alf Bonnevie Bryn
Thomas Bonnevie (høyesterettsdommer), gift med Margarete Skattebøl
Carl Emil Christian Bonnevie, stortingsmann, lagmann

Virke

Skolemann 
Som skoledirektør i Nidaros stift fra 1872 etablerte han realgymnaset i lovs form (1869) og var visstnok pådriver for at matematisk analyse med differensial- og integralregning skulle være med i pensum. I denne perioden ga han også ut boken Kortfattet Lærebog i Arithmetik og Algebra med Exempelsamling (1871), som en tid etter kom under kritikk av Sophus Lie, som mente at også bevisteknikker var sentrale i pensum.

Politiker 
I perioden 1880–1897 satt han på Stortinget for Trondhjem og Levanger, og var Kirke- og undervisningsminister fra juli 1889 til mars 1891. Mot århundreskiftet var han involvert i forhandlingene rundt det som etterhvert resulterte i unionsoppløsningen.

Biografi 
En biografi om ham er skrevet av Åsmund Lønning Strømnes – den har tittelen Jacob Aall Bonnevie: Sentral norsk skulemann og politikar sist i det 19. hundreåret.

Referanser

Eksterne lenker 
 
 

Norske utdanningsministre
Høyre-statsråder
Norske statsråder 1884–1905
Stortingsrepresentanter fra Høyre
Stortingsrepresentanter for Østfold
Stortingsrepresentanter for Trondheim og Levanger
Stortingsrepresentanter 1880–1882
Stortingsrepresentanter 1883–1885
Stortingsrepresentanter 1886–1888
Stortingsrepresentanter 1889–1891
Stortingsrepresentanter 1892–1894
Stortingsrepresentanter 1895–1897
Norske pedagoger
Norske skoleledere
Nordmenn av fransk opphav
Personer fra Oslo
Martin Bayfield

Martin Bayfield (født 21. desember 1966) er en tidligere rugby union-spiller som har spilt for Northampton Saints og det engelske landslaget.

Bayfield er utdannet politi, og gjorde sin England-debut i 1991. Sin siste kamp for England spilte han i 1996, da mot Wales' landslag. Hans siste kamp var mot Gloucester i februar 1998. En nakkeskade han hadde pådratt seg på trening noen få dager tidligere tvang ham til å slutte.

Siden han sluttet som rugbyspiller, har Bayfield jobbet som journalist, foredragsholder og har også opptrått i Harry Potter-filmene, hvor han har spilt «Gygrid» når filmingen krever å implisere «Gygrid»s høyde. Bayfield er 2,08 m høy.

Eksterne lenker 
 
 
 
 Sporting Heroes

Britiske rugbyspillere
Personer fra Bedford
Fødsler i 1966
Mark Williams (skuespiller)

Mark Williams (født 22. august 1959 i Bromsgrove, Worcestershire, England) er en engelsk skuespiller, komiker og manusforfatter, som i hjemlandet er mest kjent for sine opptredener i BBC-showet The Fast Show. 

Han har regissert de to skuespillene Bleeding Hearts og In Exile. I tre år turnerte han med The Mikron Theatre Company.

I den senere tid har han opptrått som «Arthur Wiltersen» i den første, andre, tredje og fjerde, femte og sjette av Harry Potter-filmene

Norske fjernsynsseere har møtt ham i hovedrollen i krim-serien Fader Brown

Filmografi 
 2007 Harry Potter og Føniksordenen (org. Harry Potter and the Order of the Phoenix), «Arthur Wiltersen»
 2005 Harry Potter og Ildbegeret (orig. Harry Potter and The Goblet of Fire), «Arthur Wiltersen»
 2003 Harry Potter og Fangen fra Azkaban (orig. Harry Potter and the Prisoner of Azkaban), «Arthur Wiltersen»
 2002 Anita & meg (orig. Anita & Me), «Vicar»
 2002 Harry Potter og Mysteriekammeret (orig. Harry Potter And The Chamber of Secrets), «Arthur Wiltersen»
 2002 Shackleton
 2001 Blackmail (orig. High Heels and Low Lifes), «Tremaine»
 1998 The Big Game
 1997 Lånerne (orig. The Borrowers), «Exterminator Jeff»
 1996 101 Dalmatinere (orig. 101 Dalmatians), «Horace»
 1994–2000 The Fast Show (TV-serie), diverse roller
 1982 Privileged

Referanser

Eksterne lenker 
 

Engelske skuespillere
Engelske komikere
Skuespillere i Harry Potter-filmer
Personer fra Bromsgrove
Fødsler i 1959
Thomas Bonnevie

Thomas Bonnevie (født 12. september 1879 i Trondheim, død 19. mai 1960 i Oslo) var en norsk høyesterettsdommer. Han var sønn av skoledirektør og stortingsrepresentant Jacob Aall Bonnevie og Susanne Bryn og gift med kvinnesakskvinnen Margarete Bonnevie (født Skattebøl).

Han ble cand. jur. i 1902 og høyesterettsadvokat fra 1910 og var høyesterettsdommer fra 1922 til 1950. Han engasjerte seg i livssynsspørsmål og stiftelsen av Human-Etisk Forbund (1956) og skrev blant annet boken Av den fri tankes ABC (Fram forlag 1932). Erling Sandmo beskriver Bonnevie som fritenkter, og mens Bonnevie var høyesterettsdommer engasjerte han seg (sammen med blant andre Johan Scharffenberg) i offentlig debatt om spiritismen. 

Bonnevie ble medlem av Norsk Kvinnesaksforening etter at ektefellen Margarete Bonnevie hadde blitt ny leder i 1936.

Han engasjerte seg også i Gustav Vigelands kunst og byggingen av Vigelandsanlegget. Som sekretær i «fontenekomitéen» arbeidet han aktivt for å få Vigelands fontene og skulpturpark lagt til Frognerparken.

Han utga i 1947 boken Høyesterett og riksråds-forhandlingene om Høyesteretts stilling og holdning under riksråds-forhandlingene i 1940.

Referanser 

Norske høyesterettsdommere
Personer fra Trondheim kommune
Medlemmer av Norsk Kvinnesaksforening
Julius Rosenberg

Julius Rosenberg (født 12. mai 1918 i New York City, henrettet 19. juni 1953 i Sing Sing i delstaten New York) var en amerikansk kommunist. Han ble sammen med sin kone Ethel Rosenberg anklaget for spionasje for Sovjetunionen og dømt til døden for landsforræderi og henrettet i den elektriske stol. Nikita Khrusjtsjov skrev i sine memoarer at ekteparet Rosenberg hadde overlatt atomhemmeligheter til Sovjetunionen.

Julius Rosenberg ble født i en jødisk familie, og var aktiv i Young Communist League, hvor han møtte Ethel Greenglass, som også var jødisk. De hadde to sønner. Sønnene deres var bare små da foreldrene ble henrettet.

Referanser

Eksterne lenker 
 

Personer fra New York City
Spioner for Sovjetunionen
Spioner fra USA under den kalde krigen
Kommunister fra USA
Personer fra USA dømt for forbrytelser
Personer dømt for spionasje
Henrettede amerikanere
Personer henrettet i den elektriske stol
Sortland idrettspark

Sortland idrettspark er et stadionanlegg på Sortland i Nordland. Anlegget har fotballbane med gressdekke og løpebane (tartardekke) for friidrett. Banen er hjemmebane for Sortland IL, og har også delvis vært hjemmebane for SFK Ajaks. Banen var også hjemmebane for FK Vesterålen. Sortland idrettspark har en anslått kapasitet på 2000 tilskuere.

Byggingen begynte i 1983 og anlegget ble åpnet 10. juni 1989. Anlegget kostet 10 millioner kroner.

Et problem med Sortland idrettspark er at banen ligger slik til at snøen smelter relativt sent om våren. Dette gjør at banen ikke alltid er brukbar til de tidligste seriekampene. Dermed har Sortland IL og FK Vesterålen måttet bruke andre baner i området til de tidligste kampene i sesongen.

En storhall for fotball, Blåbyhallen, er bygd i tilknytning til Sortland idrettspark. Hallen ble åpnet i februar 2007. Sesongen 2007 alternerte Blåbyhallen og Sortland idrettspark som hjemmebane for Sortland IL.

Fotballstadioner i Norge
Sport i Sortland
Idrettsanlegg i Nordland
Byggverk i Sortland
Lavik og Brekke

Lavik og Brekke kommune i Sogn og Fjordane fylke ble etablert ved at Lavik og Brekke kommuner ble slått sammen i 1861. Lavik hadde 926 innbyggere og Brekke 898 ved sammenslåingen, slik at den nyetablerte kommunen fikk et folketall på 1824.

1. januar 1875 ble en del av Kyrkjebø (Klævold) kommune med 90 innbyggere slått sammen med Lavik og Brekke.

1. januar 1905 ble Lavik og Brekke kommune med et folketall som hadde økt til 2164, delt i to. Den nye Lavik kommune fikk 1.182 innbyggere, Brekke kommune 982.

Tidligere kommuner i Sogn og Fjordane
Høyanger
Gulens historie
Norske kommuner etablert i 1861
Kommuner opphørt i 1905
Idrettslaget Runar

Idrettslaget Runar (stiftet 7. januar 1949) et idrettslag fra Sandefjord, som driver med fotball, friidrett, ski og håndball. Klubben har hovedsete og hall på Haukerød.

Håndball

Håndballaget til Runar har vært i den norske toppserien i over ti år, og er kjent for profiler som Kristian Hansen, Thomas Johansen, Simen Hansen, Frank Løke, Einar Sand Koren, Ståle Berg Aspestrand, Christian Rustand, Trym Bilow-Olsen, Peder Trevland, Christoffer Rambo og Heidi Løke.

Fotball

A-laget i fotball spiller i (2013) i 3. divisjon, avd 5.
Damelaget spiller i 2.divisjon, avd 2.

Fakta
Hjemmebane : Haukerød Idrettspark, Sandefjord
Publikumsrekord : 2 466 mot Eik-Tønsberg i 1997.
Draktfarger : Hvit trøye, hvit bukse.
Beste plassering : 1. div. ellevteplass i 1997 med 34 poeng på 24 kamper 10 – 4 – 12   mål 35-45.
Beste plassering NM : 3. runde 1965.
Seriemester : 2 div. 1996
Tidenes toppscorer : Kjell «jakken» Jacobsen med 427 mål.
Flest A-lags kamper : Kjell «jakken» Jacobsen med 422 kamper. (1957–1976)
Norway Cup : vant 1980 gutter klasse D (lilleputter).
Norway Cup: 2.-plass 2012 (jenter)
Dana Cup : vant 1989 gutter (junior).
Dana Cup B-sluttspill : vant 1988 (jenter) og 2007 (jenter).
Gullgenerasjonen (2002) vant utallige cuper. Dette både innenlands og utenlands.

Kjente profiler
Vadim Demidov, Kevin Larsen, Morten Fevang, Caleb Francis (Trener), Fredrik Thorsen, Jarle Raastad, Bjørn Odmar Andersen (Trener), Glenn Jacobsen, Jan Fredrik Bjørntvedt, Bjørn Erik Rui.

Eksterne lenker 
 

Idrettslag i Sandefjord
Idrettslag etablert i 1949
Fotballag i Sandefjord
Fotballag etablert i 1949
Friidrettslag i Norge
Strømming

Strømming eller streaming (også strømning eller direkteavspilling) er overføring av data, bilder eller lyd fra en sender til en eller flere mottakere. Strømming kan innebære midlertidig kopiering av data i arbeidsminne/cache hos mottakeren, men innebærer ikke varig lagring av de mottatte data hos mottakeren, i motsetning til nedlasting. Strømming referereres også ofte til som webcasting. En webcast er levende bilder distribuert over internett. Det finnes en rekke teknologiplattformer for webcasting. Webcast benyttes i utstrakt grad til finansiell rapportering, e-læringsprogrammer, foredrag, konferanser og presentasjoner. Mange webcast-plattformer integrerer andre medier, som for eksempel  vise en foredragsholders PowerPoint-presentasjon på deler av skjermen.

Strømming, eller webcast skiller seg fra podcasting, ved at webcast er direktesendt, mens podcast refererer til mediafiler som er lastet opp på internett.

Strømming kan skje som fast sending (for eksempel samtidig og uendret «simulcast» på web av en kringkastingssending) eller som en avspilling på forespørsel (on demand). Med streaming on demand kan man se eller høre innholdet når man selv vil, mens kringkasting foregår i sanntid.

Som med nettradio er det mulig å lytte på lydbøker som har rulletekst. Gjennom Windows Media, og andre formater, blir teksten synkronisert og tillater lytteren å lytte til og lese teksten samtidig. Dette er praktisk i forbindelse med f.eks. språkkurs.

Strømming overtok i 2013 den dominerende måten for kjøp og salg av musikk i Norge.

Musikkstrømmetjenester 
Det finnes en lang rekke forskjellige musikkstrømmetjenester, deriblant Spotify, Tidal (tidligere WiMP), Deezer, Bandcamp, Rdio, Google Music og Groove Music (tidligere Xbox Music.)

Se også
 Strøm (informasjonsteknologi)

Referanser

Kilder

Eksterne lenker
  Hva er strømming? Lyd & Bilde

 
Musikkprogramvare
Datakommunikasjon
Nyord fra 2010-årene